سعيد بنجبلي

سعيد بن جبلي (مزيود ف 9 ماي 1979 ف ولاد فرج، توفى ف 2 أبريل 2025 ف بوسطن ف لميريكان) مدوّن و كاتب رأي و ناشط مغربي عندو إهتمام كبير ب حقوق الإنسان.

كان من بين لمؤسسين و أبرز لوجوه ف حركة 20 فبراير اللي دارت إحتجاجات ف 2011 ف المغرب و كان كايسيّر الصفحة د فيسبوك ديالها، عتابراتو مجلة إكسپريس الفرانساوية من بين أكتر 100 مغربي عندهم تأتير ف عام 2011. بشكل عام كان كيتّعتابر من أهم الشخصيات ديال لويب المغربي ف عوام 2010.

بنجبلي كان كيعاني من مرض تنائي القطب، و الصحة العقلية ديالو تدهورات فالسنوات لي قبل الموت ديالو، خصوصا بعدما هاجر للميريكان.

 حياتو 
ف لبدية د عوام 2000، بنجبلي كان عضو ف شباب جماعة لعدل و لإحسان الصوفية، و كانو عندو مواقف سلفية. عندو ليصونس ف الهندسة الكيميائية و السوفتوير، و ديپلوم ف الدراسات الإسلامية من جامعة بوشعيب الدكالي ف مدينة الجديدة. بسباب النشاطات النقابية و الطلابية ديالو، تّعتاقل ل مدة 5 شهور و تّطرد من كلية الشريعة و القانون ف فاس، حيت كان قاد لإحتجاجات الطلابية ضد التخلي على مجانية التعليم.

بنجبلي بدا التدوين ف أنتيرنيت ف 2005. كان عضو مؤسس ديال جمعية المدونين المغاربة و تّنتاخب رئيس ديالها ف الجمع لعام اللول لي تدار ف 4 أبريل 2009، و عضو مؤسس ديال إتحاد المدونين العرب ف 2010 و كان مسؤول إعلامي ديالو.

ف 2011، علن بنجبلي بلي مابقاتش عندو علاقة مع جماعة لعدل و لإحسان، و بلي هوّ مسلم عادي و ماشي إسلامي. بعدما هاجر للميريكان، ڭال بلي خرج من لإسلام. ف كتابو "صورة الله في القرآن والسنة" لي بان ف معرض الدارلبيضا، شرح بنجبلي لمواقف ديالو على لأساس ديال لأحاديت النبوية، التصورات ديال لمداهب الإسلامية، لأحدات التاريخية و التأمّلات ديالو.

بعدما هاجر للميريكان، لوضعية الصحية د بنجبلي خيابت.

 لوفاة ديالو 
على حساب مصادر صحافية، توفى سعيد بنجبلي منتاحر بعد معاناة معا مرض لبيپولير (تنائي لقطب). قبل ما يموت خلّا برية د لوداع لي تنتاشرات ف فيسبوك، لي ڭال فيها بلي مرض لبيپولير هوّ لي قتلو، و بلي بغى لڭسدة ديالو تّحرق، حيت ماخلاش مقدار كافي د لفلوس باش يدّيو لڭسدة ديالو للمغريب و يدفنوه. ف هاد لبريّة طلب السماحة من عائلتو، مراتو و ولدو الصغير.

ف 9 أبريل 2025، وصلات لڭسدة ديالو للمغريب، ب مجهود من مراتو، و تدارت ليه ڭنازة و تّدفن ف ولاد فرج، لموضع فين تزاد.

 لأفكار ديالو 
ف واحد التصريح، ڭال بنجبلي بلي ختار التدوين حيت لميديا التقليدية ماغاديش تقبل باش تنشر لأفكار ديالو. و ڭال بلي ماكيعتابرش راسو "ملحد" ولّا "ربوبي"، و بلي كيرفض ببساطة لإيمان ب شي حاجة لي "ماعندهاش دليل" على حساب لقول ديالو.

بنجبلي عاود ڭال على راسو بلي راه نبي، و ڭال بلي "كولشي حمق، ولايني كانحاولو نخبيو لحماق ديالنا... خليه يبان. أغلبكم ماكيزعموش يخليو الناس يشوفو لحماق لي فيهم، وخا كاينين شي وحدين زاعمين. (نتا) ماتقدرش يواجه لمجتمع ب عيوبك، و أنا كانواجه لمجتمع ب عيوبي، ب الصلعة ديالي، و سناني لمعوّجين، و جبهتي و لهجتي، و لوغتي و نقائصي. عندي الزعامة حيت ماعندي مانخسر، و يلا عندي مانخسر غادي نخسرو... لعام لي فات ولاو عندي متابعين لي بغاو يردوني مفكر و فيلسوف فا خرجت ليهم من الجنب و وليت نبي، حيت ماشي نتوما لي غادي تردوني فيلسوف ولّا مفكر، و ماكيهمنيش هادشي. بغيت نكون هبيل."

 أعمال ديالو 

 مدونة "تحية نضالية" ف لأرشيڤ
 مدونة "جبليس" ف لأرشيڤ

 شوف تا 
 هشام نوستيك
 شريف جابر
 الأخ رشيد

 مصادر 

تصنيف:إلحاد
تصنيف:يوتوبر مغريبي
تصنيف:بيوغرافيا د رجال
تصنيف:زيادة 1979
تصنيف:وفيات 2025
تصنيف:ناس تزادو ف ولاد فرج
تصنيف:ملحدين مغاربا